ஹுதைபிய்யா உடன்படிக்கையில் பெருமானார் ஸல்லல்லாஹு அலைஹி வஸல்லம் அவர்களும், அவர்களைச் சேர்ந்த முஸ்லிம்களும், மறு ஆண்டு மக்காவில் மூன்று நாள் தாமதித்து ஹஜ்ஜு - உம்ராச் செய்து கொண்டு போகலாம் என்று கண்டிருந்தது. அதன்படி ஹஜ்ஜை இவ்வருடம் நிறைவேற்ற விரும்பினார்கள். அதற்காக ஹுதைபிய்யா உடன் படிக்கையின்போது பெருமானார் ஸல்லல்லாஹு அலைஹி வஸல்லம் அவர்களுடன் சென்றிருந்தவர்களில் இறந்து போனவர்களைத் தவிர மற்ற எல்லோரும் அவசியம் வர வேண்டுமென விளம்பரப் படுத்தினார்கள். அதன் பிரகாரம் எல்லோரும் அருமை பெருமானார் ஸல்லல்லாஹு அலைஹி வஸல்லம் அவர்களுடன் சென்றார்கள். உடன்படிக்கையில் முஸ்லிம்கள் மக்காவிற்குள் பிரவேசிக்கும் போது ஆயுதங்களைக் கொண்டு வரக்கூடாதென்று கண்டிருந்ததால் ஆயுதங்களையெல்லாம் மக்காவிலிருந்து எட்டு மைல் தூரத்திலுள்ள பாஹஜ் என்னுமிடத்தில் வைத்துச் சென்றார்கள். 200 பேர் அவைகளைப் பாதுகாப்பதற்காக நியமிக்கப்பட்டிருந்தனர். மற்றவர்கள் மக்கா போய்ச் சேர்ந்தார்கள்.